ज्योति होटल का मामला अब प्रशासन के हाथ में
दो बत्ती चौराहा स्थित ज्योति लॉज (होटल) को कब्जा मुक्त कराने की कार्रवाई में निगम अधिकारियों के रवैये के बाद जिला प्रशासन ने मामला हाथ में ले लिया है। मंगलवार को एडीएम डॉ. कैलाश बुंदेला ने निगम के वकील से रायशुमारी की। ज्योति लॉज का स्टे खारिज कराने के लिए 9 मार्च को निगम को जवाब प्रस्तुत करना है।
ज्योति लॉज संचालक ज्योति प्रकाश जैन को कोर्ट से इस आधार पर स्टे मिला कि उनका केस एसडीएम कोर्ट में विचाराधीन है। मंगलवार दोपहर एडीएम डॉ. बुंदेला ने निगम के वकील संतोष त्रिपाठी के साथ कोर्ट में जवाब प्रस्तुत करने की तैयारी की। त्रिपाठी के अनुसार 9 मार्च को कोर्ट के सामने ज्योति लॉज के संबंध में अब तक निगम की कार्रवाई व हाईकोर्ट के फैसलों का ब्यौरा रखा जाएगा। उम्मीद है इसके बाद स्टे खारिज हो जाएगा।
केविएट की कॉपी नहीं बंटी इसलिए मिला स्टे- ज्योति लॉज को 24 घंटे में खाली करने का निगम के नोटिस व एसडीएम कोर्ट में विचाराधीन प्रकरण के आधार पर सोमवार को ज्योति लॉज संचालक को पंचम व्यवहार न्यायाधीश एम.एस. सोलंकी की कोर्ट से स्टे मिला है। निगम की ओर से इस समय से पहले डीजे कोर्ट में केविएट दायर कर चुकी थी। प्रभारी डीजे की कोर्ट से सभी निचली कोर्ट में केविएट की कॉपी पहुंचने में देरी हुई। केविएट की कॉपी न्यायाधीश सोलंकी की कोर्ट में लंच के बाद पहुंची तब तक स्टे ऑर्डर जारी हो चुका था।
hin_Deva hin_Deva hin_Deva hin_Deva